स्कूली छात्रा का दो महिलाओं ने रोका रास्ता, जबरन ले जाने का प्रयास
भास्कर न्यूज| मदनगंज-किशनगढ़
मार्बलनगरी किशनगढ़ में अज्ञात महिलाओं द्वारा बच्चों को उठा ले जाने का गिरोह सक्रिय होने की आशंका है। सोमवार दोपहर को स्कूल से घर लौट रही 13 वर्षीय छात्रा का दो अजनबी महिलाओं ने रास्ता रोककर जबरन उठा ले जाने का प्रयास किया। मझेला लिंक रोड तिराहे पर दोनों महिला ने छात्रा का नाम पता पूछा और पकड़कर ले जाने का प्रयास किया। बचने के लिए खुद को छुड़ाकर बालिका अपने घर पहुंच गई और बदहवास हालत में आपबीती बताई। मौका पाकर महिलाएं रफूचक्कर हो गई। शहर में इस तरह की तीन दिन में ये दूसरी घटना है।
जानकारी के अनुसार राजारेडी लिंक रोड निवासी मोनिका चंदेल (13) शार्दुल स्कूल में नवीं कक्षा की छात्रा है। चंदेल पिछले चार पांच दिन से स्कूल नहीं गई। इस वजह से उसे स्कूल का समय बदलने का पता नहीं चला। दोपहर 12 बजे चंदेल को स्कूल जाने पर समय सुबह का होने का पता चला। इस पर वह वापस पैदल अपने घर के लिए रवाना हो गई।
दोपहर 12.45 बजे के आसपास मझेला लिंक रोड तिराहे पर दो अजनबी महिलाएं आई और छात्रा का रास्ता रोककर उसका नाम, पता पूछा। छात्रा से अकेला जाने का कारण पूछा। दोनों महिलाओं ने ने अपना चेहरा नकाब से ढक रखा था। छात्रा ने बताया कि इस बीच दोनों महिला ने उसे जबरन पकड़कर उठाकर ले जाने का प्रयास किया। इस पर मोनिका खुद को उनसे छुड़ाकर घर की ओर दौड़ पड़ी। भागने के चक्कर में रास्ते में एक बार मोनिका गिर गई जिससे उसके हाथ और पैर में चोट लगी। कुछ देर में बदहवास हालत में घर पहुंचकर छात्रा ने परिजनों को आपबीती बताई। इस पर परिजनों ने महिलाओं को ढूंढने का प्रयास किया लेकिन तब तक दोनों रफूचक्कर हो गई।
मोनिका चंदेल।
मदनगंज-किशनगढ़. परिजनों को आपबीती बताती मोनिका चंदेल।
hin_Deva bho_Deva hin_Deva hin_Deva hin_Deva mai_Deva hin_Deva